Stukwerker val glo vrou op plaas aan | Maroela Media
Janné Smith (Foto: Facebook)
'n Jong vrou is die afgelope naweek op 'n plaas tussen Verkeerdevlei en Excelsior in die Vrystaat vermoedelik deur 'n stukwerker oorval, vasgebind en aangerand.
Die 24-jarige Janné Smith het Sondagmiddag by haar ouers gaan eet voordat sy na die plaas Wilsoo, waar sy tans woon, teruggekeer het vir 'n middagslapie. Dié plaas is sowat 4 km van haar ouerhuis op 'n naburige plaas geleë en die opstal is met elektriese omheining toegerus.
Elsumi Smith, Janné se suster, het aan Maroela Media gesê haar suster het omstreeks 15:00 by die plaashuis aangekom en het net by die waskamer ingegaan toe sy opmerk dat die houtdeur na die kombuis nie gesluit is nie. Janné het dadelik onraad vermoed aangesien sy vroeër die dag die deur gesluit het toe sy na haar ouers toe is.
Volgens Elsumi het haar kleinsus by die houtdeur ingeloer en kon sy sien dat die kombuiskaste oopstaan. Haar hond het aanhoudend geblaf en sy het haar vuurwapen uitgehaal en omgedraai om terug na haar bakkie te hardloop. Met die omdraai het sy 'n man in 'n balaklawa met 'n mes sien staan.
Janné het die sneller getrek maar die skoot het nie afgegaan nie. Die man het die vuurwapen aan die loop gegryp waarna hy die mes laat val het. Janné het in die stadium die mes op die vloer weggeskop waarna die man haar herhaaldelik met sy kop in die gesig bygedam het.
Die twee is daarna by die kombuis in waar Janné herhaaldelik met die vuis in haar gesig geslaan en haar voete en hande met draad vasgebind is.
Janné het die man aan sy oë en stem herken as 'n stukwerker wat vroeër die week drie dae lank op die plaas gewerk het. Toe haar aanvaller haar vra of sy weet wie hy is, het sy egter uit vrees geantwoord dat sy nie weet wie hy is nie. Hy het hom toe as die stukwerker geïdentifiseer.
Volgens Elsumi is haar sussie deur die man gang-af gesleep na 'n kluis elders in die huis waar die verdagte vuurwapens en dollars wat Janné gespaar het, gesteel het.
Die man wou toe in Janné se bakkie vlug, maar kon nie die bakkie aan die gang kry nie waarna hy terug in die huis is. "Hy het haar weer 'n hou gegee en gesê die bakkie is stukkend. Sy het toe vir hom gesê om die koppelaar aan die linkerkant te trap," verduidelik Elsumi.
Sy moes ook aan hom verduidelik hoe om die elektriese hek oop te maak voordat die verdagte op die vlug geslaan het.
Janné het probeer om nader aan die vierrigting-radio in die huis te kruip om hulp te ontbied. Sy kon egter nie daarin slaag nie en het intussen aan die slaap geraak voordat haar ander sussie, Lizemarie, en 'n huisvriend omstreeks 18:00 op haar afgekom het.
Haar styf vasgebinde hande was teen die tyd blou van kleur, het Elsumi verduidelik.
Die voorval is by die polisie aangemeld en Janné is na 'n hospitaal in Bloemfontein gehaas. Niemand is Sondagaand aangekeer nie, maar toe Lizemarie die volgende oggend weer werkers gaan oplaai, het dié spesifieke werker wat van die aanval verdink word, op haar bakkie geklim om te gaan werk.
Die man is na die Verkeerdevlei-polisiestasie geneem waar hy aanvanklik in aanhouding gehou is. Die polisiestasie het egter nie fasiliteite vir 'n uitkenningsparade nie en voordat Janné haar vermeende aanvaller kon uitken, is hy reeds vrygelaat.
Volgens Elsumi het die polisie verduidelik dat die verdagte nie in aanhouding mag bly indien hy nie formeel uitgeken word nie. "Hulle het gesê dit is nie genoeg dat sy hom aan sy oë en stem uitken nie. Ons is baie ongelukkig hieroor," het Elsumi gesê.
Sy vertel dat haar kleinsus heelwat beserings in haar gesig opgedoen het en sedertdien huilerig en bang is. "Sy kry swaar. Sy het van die begin af geweet wie hy is." Janné is ook onrustig aangesien haar vermeende aanvaller tans op vrye voet is.
Konst. Pakiso Mohoboko, woordvoerder van die polisie, het die voorval aan Maroela Media bevestig. Hy het ook bevestig dat die verdagte nie in die stadium in aanhouding is nie.
Dit kan net in SA gebeur.Dit is omdat sy blank is dat hulle die gedrog vrygelaat het.As hy wel weer aangekeer word sal hy op borg van R500-00 weer op staat wees.
Wat n helse skande, nog n grooter skande dat die useless SAP nie eers help nie
… Hoe gaan mens dan te werk?????
En nou gaan hy landuit vlug…so dankbaar dat sy lewe.
Dit voel om mens wil skree en skree tot iemand se oordromme bars. Dit kan nie so aangaan nie.
Dis die provinsie waar ace en kaders nog die kitaar slaan. Korrupsie is die wagwoord. En hy is mos een van hulle mense!!!